Klaipėdos rajono savivaldybės Tarybos narės Dalijos Šeporaitienės 2017 metų ataskaita

Per visus savo darbo metus turėjau vieną tikslą ­ - dorai ir sąžiningai dirbti mūsų krašto šeimų labui. Rūpėjo, kad kiekviena Klaipėdos rajono šeima turėtų lygias galimybes kurti savo gyvenimą: auginti vaikus, rūpintis senais tėvais ar ligoniais, dirbti ir užsidirbti.

 Savivaldybės Tarybos nare esu išrinkta pagal Tėvynės Sąjungos - Lietuvos krikščionių demokratų sąrašą. TS LKD frakcija 2017 metais dar priklausė valdančiajai koalicijai. Kaip ir dera Tarybos nariams, stengiausi, kad būtų priimami geros kokybės sprendimai savivaldybės tarybos posėdžiuose, jie derėtų su kitais teisės aktais, kad duotų naudos gyventojams. Kiekviename Tarybos posėdyje jų priimama kelios dešimtys. Paėjusiais metais dalyvavau visuose dvylikoje savivaldybės Tarybos viešų posėdžių, kuriuose apsvarstyta 479 klausimai. Kaip ir ankstesniais metais deleguota savivaldybės tarybos tęsiau darbą Sveikatos apsaugos ir socialinės rūpybos komitete, Etikos komisijoje, Paramos teikimo komisijoje, Savivaldybės bendruomenės vaiko teisių apsaugos taryboje, Gargždų miesto vietos veiklos grupės valdyboje, Paupių pirminės sveikatos priežiūros centro stebėtojų taryboje, vadovavau Tradicinių religinių bendrijų ir bendruomenių rėmimo programos prašymų vertinimo komisijai.

SVEIKATOS APSAUGOS IR SOCIALINĖS RŪPYBOS KOMITETAS. Esu komiteto pirmininkės Audronės Balnionienės pavaduotoja. Per metus įvyko 16 posėdžių. Iš jų trys neeiliniai, du išvažiuojamieji, vienas kartu su Kontrolės komitetu. Apsvarstyta daugiau kaip 4oo klausimų. Dėl pateisinamų priežasčių nebuvau viename posėdyje.

ETIKOS KOMISIJA. Iš viso komisija šešiuose posėdžiuose apsvarstė aštuonis klausimus. Deja, dalį metų dėl kvorumo nebuvimo dalis kiekvieną mėnesį turėjusių būti posėdžių neįvykdavo.

PARAMOS TEIKIMO KOMISIJA. Būdama Komisijos nare siekiau tikslo, kad teikiama parama kurtų tam tikrą pridėtinę veiklą, išsaugotų asmens orumą, skatintų savarankiškumą. Kitais žodžiais,- žmogus gautų ‚‘‘meškerę‘‘, o ne žuvį... Kad nebūtų socialinė parama skiriama tik sulaukusiems jubiliejų ir pan. IS VISO 330 asmenų per metus skirta 71 816 eurų vienkartinių pašalpų.

SAVIVLDYBĖS BENDRUOMENĖS VAIKO TEISIŲ APSAUGOS TARYBA. Dalyvavau abiejuose surengtuose posėdžiuose. Stengiausi išsakyti gerąją praktiką atitinkančią poziciją. Nustebino kai kurių žmonių iš VTA tarybos neprofesionalus jėgos poziciją aukštinantis požiūris, bendradarbiavimo ir bendravimo būtinumo su vaiko šeima jo namuose nesuvokimas.

PAUPIŲ PSPC STEBĖTOJŲ TARYBA. Posėdžiai organizuojami inovatyviai, - nuotoliniu būdu. Įvyko 2 posėdžiai, svarstyti trys klausimai.

GARGŽDŲ MIESTO VIETOS VEIKLOS GRUPĖS VALDYBA posėdžiavo du kartus. Tai buvo daugiau rutininė intensyvaus ankstesnių metų darbo tąsa.

TRADICINIŲ RELIGINIŲ BENDRUOMENIŲ ir BENDRIJŲ RĖMIMO PROGRAMOS PRAŠYMŲ VERTINIMO KOMISIJA. Vadovavau šiai komisijai, praėjusiais metais apsvarstėme ir tenkinome visus devynis prašymus. Paskirstyta 8753 eurai. Buvo paskutiniai Programos egzistavimo metai. Šiais metais veiks savivaldybės tarybos sprendimu patvirtinta Programos nauja redakcija. Pateiktas siūlymas keisti sprendimo projektą labiau orientuotą TELKTI BENDRUOMENES .

 POZITYVUS ĮSIMINTINIAUSIAS PRAĖJUSIŲ METŲ ĮVYKIS. 2017 metais Klaipėdos rajonas Lietuvos savivaldybių asociacijos kasmetiniame Auksinės krivūlės renginyje, kaip draugiškiausia šeimai savivaldybė, sulaukė gero įvertinimo už savivaldos dėmesį, darbą su šeimomis. Malonu buvo šiame renginyje dalyvauti, matyti patenkintą merą, atsiimantį atitinkamą pagarbos ženklą. Kas išmano, supranta, kad tokiems darbams vienos ar net kelių kadencijų nepakanka. Pagrindai dedami ilgą laiką, ieškant įvairiapusio daugeliui priimtino sutarimo. Ypač džiaugiuosi už socialinius darbuotojus, atsakingus administracijos specialistus.

 PASTABOS IR PASIŪLYMAI. Vis dėlto ‚‘‘vadelių atleisti‘‘ nevalia. Nedideliais žingsneliais vis dar tebežengiama, socialinės paslaugos per lėtai skinasi kelią į mūsų šeimas. Neretai pagalba ateina, kai šeimos jau yra pervargusios ir įstrigusios ar net sudegusios nuo rūpesčių dėl nepertraukiamos senų tėvų slaugos ar ignoruojamų neįgalaus žmogaus poreikių arba, tarkim, dėl nesibaigiančių augančių paauglių problemų. Teisinė bazė, deja, labai subiurokratėjusi. Pvz., šeima pagalbos nesulauks, kol atitinkamos tarnybos nenustatys priežiūros ar slaugos būtinumo, psichikos problemų, neveiksnumo ir pan. Žmogui, slaugančiam sunkius ligonius jų namuose, pasiekti šias tarnybas - NEĮMANOMA MISIJA. Pvz., kažkas turi pavėžėti gulintį, bet dar oficialiai nepripažintą neįgaliu žmogų atlikti tam tikrų testų, tyrimų. Kažkas - suvaikščioti pas specialistus, surinkti dokumentus apie pavardžių keitimus, savo ir tėvų santuokas, skyrybas, įgaliojimus ar teismų sprendimus. Kažkas - parnešti ramentus, parboginti slaugos lovas ir t.t. Ypač įstringama, kai ligonis įgaliojimo pasirašyti jau negali, o teismo sprendimo dėl neveiksnumo dar nėra. Teko turėti ne vieną pokalbį šiomis temomis su savivaldybės ir jos administracijos vadovais. Deja, turiu pripažinti, kad ne sykį atsimušiau į socialinio kurtumo sieną. Mano nuomone atėjo laikas savivaldybėms teikti asmeninio šeimos konsultanto ar palydinčio asmens paslaugas dar neįsisenėjusius, laikinus sunkumus patiriančioms šeimoms. Savivaldybės administracija taip pat turėtų energingiau siekti pokyčių pati ar per atitinkamas institucijas. Nebegalima šiais kompiuterių laikais siuntinėti žmonių NUO AINOŠIAUS PAS KAIPOŠIŲ. Todėl būtina atsisakyti perteklinių dokumentų kopijų, daugiau vadovautis pasirašytomis sąžiningumo deklaracijomis, susitvarkyti savo ir savivaldybės įsteigtų įstaigų priėjimus prie valstybės duomenų registrų apie turtą, pajamas, socialines išmokas, civilinę būklę ir pan. Vis dar trūksta supratimo ir politinės valios, kad šeima turinti daugiau vaikų ir ligonių neatsidurtų užribyje, o būtų vertinama ir globojama už savo sunkų nenutrūkstamą darbą namuose. Kartu ji turi teisę gauti pagalbą, užtikrinančią šeimai galimybę dirbti ir užsidirbti, NEIŠKRISTI iš darbo rinkos dėl laikinų sunkumų namuose. Socialinės srities veiklų tęstinumas ir tobulinimas turėtų rūpėti visiems politikams, - tiek valdantiesiems, tiek opozicijai, - tiek kairiesiems, tiek dešiniesiems. Paslaugų šeimai, ir pasiūla, ir paklausa vieningu sutarimu turėtų būti kuriama vienu metu. Nesuprantama, pavyzdžiui, kodėl visą šią kadenciją vis dar ignoruojamos bemaž prieš dešimtmetį planuotos priemonės dėl rajono pakraščiuose gyvenančių vaikų galimybių lankyti dienos centrus. Gal ten gyvenantys vaikai nebepatiria jokių rizikų...

NEGALIU nepaminėti skausmingiausio sprendimo. Tai pernykštis kaimų pavadinimų naikinimas. Tarsi aidas atėjo iš tarybinių metų, kai atsirasdavo kolūkiai LENINO KELIU, BOLŠEVIKAS, bet buvo trinami iš žemėlapių šimtai kaimų Lietuvoje. Pavyzdžiui, mūsų AUKSORAS ties Endriejavu.

Pagarbiai Dalija Šeporaitienė 2018 06 30